Хітры дзённік  
*Мар’ян Дукса*

Адразу сцішэў

I панурыўся Бронік.

У Броніка зноўку пытаюць:

— Дзе дзённік?

Чакае адказу

Настаўніца мовы.

А потым і бацька

Нахмурвае бровы.

Не ведае хлопчык...

А дзённік тым часам

За шафай стаіўся

3 лінейкай сам-насам.

У класе схавацца —

Не тое што ў лесе...

Бывае, на ўроку пад парту залезе.

Цікуюць за ім,

Але зноў праглядзелі:

Нырнуў —

I ў чужым апынуўся партфелі.

А дома

Таксама схінуцца не шкодна.

А дома

Залегчы ў запечку выгодна.

Згубіцца на кніжнай паліцы

Пад столлю…

Гуляе ў Броніка

Дзённік на волі.

Якія кругом ні выкідвае штукі —

Блукае, ніяк не даецца у рукі.